EOH verwag enorme verlies | Netwerk24
Deur Elvira Wood 12 April 2019 09:59
Die tegnologiemaatskappy EOH verwag ’n enorme verlies vir die halfjaar tot einde Januarie.
Die maatskappy sê in ’n handelsverklaring sy verwagte verlies per aandeel gaan R20,73 wees. Dit is teenoor ’n wesensverdienste van R3,20 ’n jaar tevore.
Sy wesensverlies per aandeel gaan na verwagting R8,72 wees teenoor die wesensverdienste van R3,14 in die ooreenstemmende tydperk.
EOH het ook hersiene syfers vir die boekjaar tot einde Julie bekendgemaak.
Hiervolgens het hy ’n verlies per aandeel van R2,60 gely teenoor die wins per aandeel van R2,02 wat hy voorheen verklaar het.
Hy verklaar vir dié tydperk nou ’n wesensverlies per aandeel van R2,78 teenoor die wesensverdienste van 23c wat hy voorheen verklaar het.
Microsoft het egter sy jarelange ooreenkoms met EOH beëindig weens die beweerde wanpraktyke by die maatskappy.
EOH se aandeelprys het kort ná verhandeling met meer as 8% tot net R10,50 gedaal nadat dié nuus bekend gemaak is.
EOH maak op 16 April sy halfjaarresultate bekend.